FW, Vlok aangekla van ‘rassisme, moordplanne’FW de Klerk. Foto: FW de Klerk-stigting/Facebook Die Anti-Rassisme Aksieforum (ARAF) het Woensdag 22 strafregtelike aanklagte teen De Klerk en Vlok aanhangig gemaak. Yerushka Chetty, leier van die ARAF, het by die Hillbrow-polisiestasie in Johannesburg gesê die aanklagte spruit uit die “misdade wat teen swart mense gepleeg is” gedurende die apartheidsjare. Dit sluit onder meer ŉ aanklag van sameswering tot moord in. Volgens Chetty het De Klerk en Vlok nooit amnestie vir dié misdade by die Waarheids-en-Versoeningskommissie (WVK) versoek nie. Die kommissie het kwytskeldings toegestaan aan mense wat die misdade wat hulle voor die demokrasie in 1994 gepleeg het ten volle bekendgemaak het. Chetty het gesê die ARAF het ook aanklagte van rassisme teen De Klerk en Vlok by die Menseregtekommissie (MRK) gelê. Die aanklagte hou verband met De Klerk se toespraak by die Voortrekkermonument in Pretoria in Mei verlede jaar waar hy na bewering gesê het apartheid is nie ŉ misdaad nie. “FW de Klerk het op 16 Januarie vanjaar ŉ aanklag teen swart mense gelê wat sekere kommentare in 45 sosialemedia-inskrywings gemaak het wat na bewering rassisties was,” het Chetty gesê. De Klerk het die aanklagte teen hom as twak afgemaak en gesê hy het niks om voor bang te wees nie.